《烛影摇红（灯夕玉照堂梅花正开）》
宋代·张鎡

宿雨初干，舞梢烟瘦金丝袅。嫩云扶日破新晴，旧碧寻芳草。幽云兰芽尚小。怪今年、春归太早。柳塘花院，万朵红莲，一宵开了。

梅雪翻空，忍教轻趁东风老。粉围香阵拥诗仙，战退春寒峭。现乐歌弹闹晓。宴亲宾、团圞同笑。醉归时候，月过珠楼，参横蓬岛。|<柳塘、花院、现乐，皆家中堂名也>|